Les nostres escriptores enceten la campanya «Gandia, Cultura en valencià»
27 juny 2022

## Les nostres escriptores enceten la campanya «Gandia, Cultura en valencià»27 juny 2022Última actualització: 27 juny 2022

![](../gestion/img/b70463f0c386a7fe6ba0e7eb463b18a186eb864f4e08d3c667a5217db27e037e.jpg)  
  

En el marc de la campanya «Gandia, Cultura en valencià», naix una iniciativa per tal de poder fomentar i difondre la nostra llengua: «Gandia, en valencià: Llig les nostres escriptores». Així, les protagonistes són autores de Gandia que formen part del col·lectiu Saforíssims, Societat literària: **Teresa Pascual, Maria Josep Escrivà, Rosa Sabater, Dolors Todolí, Àngels Moreno, Isabel Canet, Ana Isabel Llopis, Vicenta Llorca**. Ho han anunciat aquest matí el regidor de Promoció Lingüística, **Nahuel González**, la regidora de l'Institut Municipal d’Arxius i Biblioteques (IMAB), **Liduvina Gil**, i l'escriptora i representant de Saforíssims, **Maria Josep Escrivà.**

Es col·locaran cartells individuals de cadascuna d'elles a les biblioteques de la ciutat i es repartiran marca-pàgines amb la il·lustració i un títol referent de les obres de les escriptores. «Hem volgut començar per elles, però pensem que actualment tenim un nivell d'escriptors i escriptores molt important en la nostra ciutat», ha expressat González.

«Gandia, Cultura en Valencià» tindrà moltes parts amb imatges gràfiques de diferents artistes i col·lectius que es repartiran per les biblioteques de Gandia. Segons la regidora de l'IMAB, «té un doble vessant: el foment de la llengua i el de la literatura». Escrivà ha reafirmat aquestes paraules i ha afegit que «l'accés a les biblioteques és la manera més democràtica d'accedir a la literatura, els llibres i a la cultura». «La gent que accedeix a les biblioteques ha de saber que té a l'abast aquestes escriptores», ha expressat concretament sobre «Llig les nostres escriptores».

Tal i com han explicat tots tres, l'objectiu de la campanya és impulsar els referents de la literatura en valencià i donar a conèixer tant les de llarga trajectòria, com les que comencen a escriure i publicar les seues obres. Tot i que són vuit les dones que enceten «Gandia, en valencià: Llig les nostres escriptores», Escrivà ha volgut matissar que «la Safor està plena de gent amb molt de talent i és una comarca d'escriptors i escriptores». Per la seua banda, González ha afegit que «per a l'Ajuntament de Gandia és un orgull poder dir que la nostra ciutat parla valencià, escriu en valencià i que té referents en la nostra llengua».

[Twittear](https://twitter.com/share)